Document ID: /roh_data/filtered/fineweb-2-filterrobots_roh.jsonl.gz/2896

Las spetgas quai che pertutga il dumber dad entradas vendidas sajan vegnidas ademplidas, ha ditg Annina Giovanoli, la manadra da producziun dal festival. Quel ha gì in preventiv da 220’000 francs. Probabel possia quel vegnir tegnì en, era sch’i na saja betg da quintar cun reservas per l’auter festival. Dal chantun datti ina garanzia da deficit.
Divers artistas ed artists rumantschs
Diversas producziuns dal festival da la cultura alpina han gì in connex cun la lingua rumantscha. Uschia èn per exempel stads da vesair a Bravuogn il clarinettist Domenic Janett ed il ghitarrist Robert Grossmann, ch’han fatg in concert cuminaivel e raquintà anecdotas. Quest eveniment en la baselgia è stà visità da franc 250 persunas, uschia Annina Giovanoli. Er da la partida èn stads Leo Tuor, ch’ha legì or da ses pli nov roman, u Aliesch Vital, ch’ha creà entaifer trais dis ina sculptura da fier vegl. Bibi Vaplan ha chantà chanzuns da ses nov album rumantsch «Cler cler».
Festival cuntinuescha
Gia decidì è: I vegn a dar ina terza ediziun dal Bergfahrt Festival a Bravuogn: Quel ha lieu dals 5 fin ils 7 da zercladur dal 2020.
RR novitads 17:00